CELEX: 32008D0340
Language: el
Date: 2008-04-25 00:00:00
Title: 2008/340/ΕΚ: Απόφαση της Επιτροπής, της 25ης Απριλίου 2008 , για την αναθεώρηση της απόφασης 2006/133/ΕΚ που απαιτεί από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner et Buhrer) Nickle et al . [νηματώδης σκώληκας των κωνοφόρων (ΝΣΚ)] όσον αφορά ορισμένες περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί ο νηματώδης σκώληκας των κωνοφόρων [κοινοποιηθείσα υπό τον αριθμό Ε(2008) 1580]

29.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 115/41
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 25ης Απριλίου 2008
   για την αναθεώρηση της απόφασης 2006/133/ΕΚ που απαιτεί από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner et Buhrer) Nickle et al. [νηματώδης σκώληκας των κωνοφόρων (ΝΣΚ)] όσον αφορά ορισμένες περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί ο νηματώδης σκώληκας των κωνοφόρων
   [κοινοποιηθείσα υπό τον αριθμό Ε(2008) 1580]
   (2008/340/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με την απόφαση 2006/133/ΕΚ της Επιτροπής, της 13ης Φεβρουαρίου 2006, που απαιτεί από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner et Buhrer) Nickle et al. [νηματώδης σκώληκας των κωνοφόρων (ΝΣΚ)] όσον αφορά ορισμένες περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί ο ΝΣΚ (2), η Πορτογαλία έλαβε μέτρα κατά της εξάπλωσης του ΝΣΚ.
            
         
               (2)
            
            
               Η Πορτογαλία απέστειλε αναφορά στην Επιτροπή σχετικά με την εκτέλεση των συγκεκριμένων μέτρων το 2007 η οποία έδειξε ότι ο ΝΣΚ δεν είχε εξαπλωθεί πέραν των οριοθετημένων περιοχών, αλλά συνεχίζει να υφίσταται στις συγκεκριμένες περιοχές.
            
         
               (3)
            
            
               Η υλοποίηση των πορτογαλικών μέτρων το 2007 αξιολογήθηκε από τη μόνιμη φυτοϋγειονομική επιτροπή στη συνεδρίασή της στις 26 και 27 Νοεμβρίου 2007. Συνήχθη το συμπέρασμα ότι η μείωση του επιπέδου μόλυνσης στην οριοθετημένη περιοχή στην οποία στόχευε η απόφαση 2006/133/ΕΚ δεν είχε πλήρως επιτευχθεί.
            
         
               (4)
            
            
               Επομένως, η Πορτογαλία θα πρέπει να συνεχίσει να λαμβάνει ανάλογα μέτρα με τη μορφή σχεδίου εξάλειψης έως τις 31 Μαρτίου 2012, μια ρεαλιστική προθεσμία για να επιτευχθεί σημαντική πρόοδος στην καταπολέμηση του ΝΣΚ.
            
         
               (5)
            
            
               Για να ενισχυθεί η αποτελεσματικότητα αυτών των μέτρων σε περίπτωση μεμονωμένων κρουσμάτων στη ζώνη προστασίας της οριοθετημένης περιοχής, πρέπει να εγκαινιαστεί μια «εστιακή ζώνη» μέσα στη ζώνη προστασίας απ’ όπου αφαιρούνται τα ευπαθή φυτά. Περιμετρικά της εστιακής ζώνης θα πρέπει να υπάρχει μια ζώνη όπου τα ευπαθή φυτά να ελέγχονται ανά τακτά χρονικά διαστήματα («ζώνη ασφαλείας»).
            
         
               (6)
            
            
               Οι απαιτήσεις για τη μεταφορά ευπαθούς ξυλείας με τη μορφή υλικών συσκευασίας με προέλευση την οριοθετημένη περιοχή θα πρέπει να ευθυγραμμιστούν με το Διεθνές Πρότυπο για Φυτοϋγειονομικά Μέτρα αριθ. 15 FAO σχετικά με κατευθυντήριες γραμμές για προδιαγραφές υλικού συσκευασίας από ξύλο στο διεθνές εμπόριο.
            
         
               (7)
            
            
               Συνεπώς, η απόφαση 2006/133/ΕΚ πρέπει να τροποποιηθεί ανάλογα.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2006/133/ΕΚ τροποποιείται ως εξής:
   
               1.
            
            
               Το άρθρο 2 αντικαθίσταται από το ακόλουθο κείμενο:
               «Άρθρο 2
               Έως τις 31 Μαρτίου 2012 η Πορτογαλία εξασφαλίζει ότι θα πληρούνται οι όροι που καθορίζονται στο παράρτημα της παρούσας απόφασης, όσον αφορά την ευπαθή ξυλεία, τον ευπαθή φλοιό και τα ευπαθή φυτά που μεταφέρονται εντός οριοθετημένων περιοχών της Πορτογαλίας ή από τις περιοχές αυτές, που καθορίζονται σύμφωνα με το άρθρο 5, είτε σε άλλες περιοχές της Πορτογαλίας είτε σε άλλα κράτη μέλη.
               Έως τις 31 Μαρτίου 2012 η Πορτογαλία πρέπει να υποβάλει επικαιροποιημένο ενδιάμεσο πρόγραμμα εξάλειψης του ΝΣΚ, προκειμένου να ελεγχθεί η εξάπλωση του ΝΣΚ με σκοπό την εξάλειψή του. Το πρόγραμμα πρέπει να περιλαμβάνει λεπτομέρειες σχετικά με τη διαχείριση, εντός της οριοθετημένης περιοχής, των ειδών φυτών που είναι εγνωσμένης υψηλής ευπάθειας στο ΝΣΚ υπό τις συνθήκες που επικρατούν στην Πορτογαλία. Αυτό το πρόγραμμα θα εξετάζεται ετησίως έως τις 31 Δεκεμβρίου.».
            
         
               2.
            
            
               Στη δεύτερη παράγραφο του άρθρου 4, οι λέξεις «έως τις 15 Δεκεμβρίου 2006 και τις 15 Δεκεμβρίου 2007» αντικαθίστανται από τις λέξεις «ετησίως έως τις 15 Δεκεμβρίου».
            
         
               3.
            
            
               Το παράρτημα της απόφασης 2006/133/ΕΚ τροποποιείται σύμφωνα με το παράρτημα της παρούσας απόφασης.
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 25 Απριλίου 2008.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1. Οδηγία όπως τροποποιήθηκε τελευταία με την οδηγία 2007/41/ΕΚ της Επιτροπής (ΕΕ L 169 της 29.6.2007, σ. 51).
   
      (2)  ΕΕ L 52 της 23.2.2006, σ. 34.
   
      ΠΑΡΑΡΤΗΜΑ
      Το παράρτημα της απόφασης 2006/133/ΕΚ τροποποιείται ως εξής:
      
                  1.
               
               
                  Στο σημείο 1, το στοιχείο ε) αντικαθίσταται από το ακόλουθο κείμενο:
                  
                              «ε)
                           
                           
                              η ευπαθής ξυλεία με τη μορφή κιβωτίων συσκευασίας, ξύλινων κυτίων ή βαρελιών και παρόμοιων συσκευασιών, παλετών, παλετοκιβωτίων και άλλων τελάρων φόρτωσης, στεφάνης παλετών, είτε χρησιμοποιείται πράγματι στη μεταφορά αντικειμένων πάσης φύσεως είτε όχι, θα υπόκειται σε κάποιο από τα εγκεκριμένα μέτρα όπως αυτά ορίζονται στο παράρτημα Ι του Διεθνούς Προτύπου για Φυτοϋγειονομικά Μέτρα αριθ. 15 του FAO σχετικά με κατευθυντήριες γραμμές για προδιαγραφές υλικού συσκευασίας από ξύλο στο διεθνές εμπόριο. Θα φέρει σήμανση μιας επίσημα εγκεκριμένης επεξεργασίας που να επιτρέπει να εντοπισθεί ο τόπος και ο φορέας διενέργειας της επεξεργασίας ή να συνοδεύεται από το εν λόγω φυτοϋγειονομικό διαβατήριο που να πιστοποιεί τα μέτρα που εφαρμόστηκαν.».
                           
                        
            
                  2.
               
               
                  Στο σημείο 2, το στοιχείο α) αντικαθίσταται από το ακόλουθο κείμενο:
                  
                              «α)
                           
                           
                              τα ευπαθή φυτά θα αντιμετωπίζονται ακολούθως:
                              
                                          i)
                                       
                                       
                                          ευπαθή φυτά που έχουν αναπτυχθεί σε τόπους παραγωγής στους οποίους ή στο άμεσο περιβάλλον τους δεν έχουν διαπιστωθεί συμπτώματα του ΝΣΚ από την έναρξη της τελευταίας πλήρους βλαστικής περιόδου και έχουν κριθεί, κατά τη διάρκεια επίσημων επιθεωρήσεων, απαλλαγμένα από το ΝΣΚ πρέπει να συνοδεύονται από το εν λόγω φυτοϋγειονομικό διαβατήριο εφόσον μεταφέρονται από τον τόπο παραγωγής·
                                       
                                    
                                          ii)
                                       
                                       
                                          ευπαθή φυτά που έχουν αναπτυχθεί σε τόπους παραγωγής στους οποίους, ή στο άμεσο περιβάλλον τους, έχουν διαπιστωθεί συμπτώματα του ΝΣΚ από την έναρξη της τελευταίας πλήρους βλαστικής περιόδου ή διαπιστώθηκε ότι έχουν προσβληθεί από το ΝΣΚ δεν μεταφέρονται από τον τόπο παραγωγής και καταστρέφονται με καύση·
                                       
                                    
                                          iii)
                                       
                                       
                                          ευπαθή φυτά που έχουν αναπτυχθεί σε τόπους όπως δάση, δημόσιους ή ιδιωτικούς κήπους, όπου είτε έχει διαπιστωθεί ότι έχουν προσβληθεί από το ΝΣΚ είτε παρουσιάζουν τυχόν συμπτώματα κακής υγειονομικής κατάστασης ή βρίσκονται σε εγκαταλελειμμένες περιοχές:
                                          
                                                      —
                                                   
                                                   
                                                      εάν εντοπισθούν κατά την περίοδο μεταξύ 1ης Νοεμβρίου και 1ης Απριλίου, πρέπει να κοπούν εντός της περιόδου αυτής, ή
                                                   
                                                
                                                      —
                                                   
                                                   
                                                      εάν εντοπισθούν κατά την περίοδο μεταξύ 2ας Απριλίου και 31ης Οκτωβρίου, πρέπει να κοπούν αμέσως και
                                                   
                                                
                                                      —
                                                   
                                                   
                                                      πρέπει να ελεγχθούν για την παρουσία ΝΣΚ σε όλες τις περιπτώσεις όπου ευπαθή φυτά βρίσκονται στο τμήμα της οριοθετημένης περιοχής που έχει χαρακτηριστεί ως ζώνη προστασίας σύμφωνα με το άρθρο 5. Αν επιβεβαιωθεί η παρουσία, τα μολυσμένα φυτά και όλα τα ευπαθή φυτά σε ζώνη ακτίνας τουλάχιστον 50 μέτρων από τα μολυσμένα φυτά και εν πάση περιπτώσει σε μια ακτίνα που να καλύπτει τουλάχιστον δέκα ευπαθή φυτά, θα καταστραφούν (εστιακή ζώνη). Όλα τα ευπαθή φυτά σε μια ζώνη ακτίνας τουλάχιστον 50 μέτρων από την εστιακή ζώνη θα ελέγχονται επισήμως ανά δύο μήνες για περίοδο τουλάχιστον ενός έτους μετά την απομάκρυνση των μολυσμένων φυτών (ζώνη ασφαλείας). Αν επιβεβαιωθεί κι άλλη παρουσία ΝΣΚ στο άμεσο περιβάλλον κατά τη διάρκεια αυτής της περιόδου, η οριοθετημένη περιοχή θα μεταβληθεί σύμφωνα με την πρώτη παράγραφο του άρθρου 5·».
                                                   
                                                
                                    
                        
            
                  3.
               
               
                  Στο σημείο 2 στοιχείο ε), η εισαγωγική πρόταση αντικαθίσταται από το ακόλουθο κείμενο:
                  
                              «ε)
                           
                           
                              η ευπαθής ξυλεία με τη μορφή απορριμμάτων ξυλείας που παράγονται κατά τη στιγμή της υλοτόμησης, θα υφίσταται καύση σε κατάλληλους χώρους υπό επίσημο έλεγχο ή θα κόβεται σε κομμάτια πάχους και πλάτους κάτω των 3 εκατοστών και θα παραμένει στον τόπο της υλοτόμησης·».
                           
                        
            
                  4.
               
               
                  Στο σημείο 2, το στοιχείο ζ) αντικαθίσταται από το ακόλουθο κείμενο:
                  
                              «ζ)
                           
                           
                              η ευπαθής ξυλεία με τη μορφή κιβωτίων συσκευασίας, ξύλινων κυτίων ή βαρελιών και παρόμοιων συσκευασιών, παλετών, παλετοκιβωτίων και άλλων τελάρων φόρτωσης, στεφάνης παλετών, συμπεριλαμβανομένων και αυτών που δεν έχουν διατηρήσει το κυκλικό τους σχήμα, θα υπόκειται σε κάποιο από τα εγκεκριμένα μέτρα όπως αυτά ορίζονται στο παράρτημα Ι του Διεθνούς Προτύπου για Φυτοϋγειονομικά Μέτρα αριθ. 15 FAO σχετικά με κατευθυντήριες γραμμές για προδιαγραφές υλικού συσκευασίας από ξύλο στο διεθνές εμπόριο.».